Austatud Riigikogu, tere hommikust! Ma kasutan kõigepealt head võimalust ja tänan teid kõiki usalduse eest! Ma loodan selle perioodi jooksul väga toetavale, konstruktiivsele ja mõistvale koostööle. Lennart Meri ütles Eesti Vabariigi 79. aastapäeva kõnes, et oma riigi eest vastutame kõik koos ja igaüks eraldi. Ma soovin, et see tarkusetera saadaks meid iga hetk. Alustame nüüd Riigikogu täiskogu I istungjärgu kolmanda töönädala teisipäevast istungit. Lugupeetud ametikaaslased, kas soovite üle anda eelnõusid ja arupärimisi? Vabariigi Valitsus algatab täna eelnõusid ja ma palun Riigikogu kõnetooli Vabariigi Valitsuse esindaja proua Heili Tõnissoni!
Austatud proua juhataja! Hea Riigikogu! Vabariigi Valitsus algatab täna Cotonou lepingu teistkordse muutmise lepingu ratifitseerimise seaduse eelnõu. Riigikogus esindab seaduseelnõu menetlemisel Vabariigi Valitsust välisminister Urmas Paet. Aitäh!
Palun Riigikogu kõnetooli Karel Rüütli!
Austatud eesistuja! Head kolleegid! Sotsiaaldemokraatliku Erakonna fraktsiooni nimel anname üle õppetoetuste ja õppelaenu seaduse muutmise seaduse eelnõu. Eelnõu väljatöötamise tingis vajadus viia õppetoetuste ja õppelaenu seadus kooskõlla õiguspärase ootuse printsiibiga. 1. juulil 2009 muudeti õppetoetuste ja õppelaenu seadust ning kaotati ära õppelaenu hüvitamine kõigil avaliku sektori töötajatel, kes ei olnud selleks hetkeks lõpetanud kõrgkooliõpinguid ega töötanud aasta aega avalikus sektoris. Samuti kaotati õppelaenu osaline kustutamine ära lastevanematel, kes olid lõpetanud õpingud ja kasvatasid kuni 5-aastast last. Õppetoetuste ja õppelaenu seaduse nii kiire muutmise pärast tunnevad paljud inimesed, justkui oleks nende õigustunnet riivatud, ning seaduse jõustumise korral viiakse õppetoetuste ja õppelaenu seadus kooskõlla õiguskindluse põhimõtetega. Isikud, kes alustasid oma õpinguid enne 1. juulit 2009 ning tegid seda uskudes riigi pakutud finantseerimistingimusi, saavad oma õpingud lõpetada toona kehtinud tingimustel. Muudatused jäävad kehtima nende isikute suhtes, kes olid muudetud tingimustest teadlikud ülikooli või kõrgkooli õppima asudes. Õppelaenu hüvitamiseks kulub aastas ca 6,4 miljonit eurot ja lastevanematele 3,2 miljonit eurot. Suur tänu!
Palun kõnetooli Kadri Simsoni!
Lugupeetud istungi juhataja! Head kolleegid! Keskerakonna fraktsiooni nimel annan üle sotsiaalmaksuseaduse ja tulumaksuseaduse muutmise seaduse eelnõu. Selle eelnõuga kergendatakse FIE-de maksukoormust. Nagu statistika näitab, on füüsilisest isikust ettevõtjate arv viimasel ajal oluliselt vähenenud. Ühest küljest on selle põhjuseks FIE-de kohustuslik ümberregistreerimine äriregistris, millega kustutati ära FIE-d, kes ei olnud enam aktiivsed. Teisest küljest on FIE-de arv oluliselt vähenenud majanduskriisi tõttu, sest kui vaadata töötukassa andmeid töötute kohta, siis näeme, et päris märkimisväärne hulk inimesi, kes on ennast ametlikult töötuna registreerinud, on enne endale ise tööd andnud ja olnud FIE-d. Käesoleva aasta 1. märtsi seisuga on äriregistrisse alles jäänud ainult 34 520 füüsilisest isikust ettevõtjat, see on peaaegu poole vähem kui kolm aastat tagasi. Meie eesmärk on muuta selline ettevõtlusvorm nagu iseendale töö andmine jälle mõttekaks või vähemalt mõttekamaks kui praegu, kergendada avansilisi makseid ja teha samasugune erand, nagu on põllumeestel, ka professionaalsetele rannakaluritele. Selles seaduseelnõus nähakse ette FIE-le, kes tegeleb professionaalse kalapüügiga, täiendav maksuvabastus kuni 2833 eurot aastas omapüütud kalade realiseerimise eest. Aitäh!
Olen Riigikogu juhatuse nimel vastu võtnud kolm eelnõu ja Riigikogu juhatus otsustab nende menetlusse võtmise vastavalt Riigikogu kodu- ja töökorra seadusele. Järgnevalt teated. Kolmapäeval, 20. aprillil osalevad infotunnis järgmised valitsusliikmed: peaminister Andrus Ansip, haridus- ja teadusminister Jaak Aaviksoo ning kultuuriminister Rein Lang. Veel on teatada, et eile moodustati regionaalpoliitika toetusrühm ja Valgamaa toetusrühm ning Eesti-Horvaatia, Eesti-Georgia, Eesti-Prantsusmaa ja Eesti-Ukraina parlamendirühmad. Täna pärast täiskogu istungi lõppu toimuvad saalis Eesti-Hollandi ja Eesti-Albaania parlamendirühma asutamiskoosolekud ning Taiwani toetusrühma asutamiskoosolek. Head kolleegid! Teeme kohaloleku kontrolli. Kohalolijaks on registreerunud 95 Riigikogu liiget, puudub 6. Head Riigikogu liikmed! Tänaseks istungiks arutelupunkte planeeritud ei ole. Soovin edu komisjonides ja teie töös! Täiskogu istung on lõppenud. Kena päeva! Istungi lõpp kell 10.08.